SL Uradni list Evropske unije C 420/1

MNENJE KOMISIJE

z dne 30. oktobra 2014

v zvezi z načrtom za odlaganje radioaktivnih odpadkov, nastalih zaradi čiščenja in delne razgradnje elektrarne Sellafield MOX v Združenem kraljestvu ter zaradi delne spremembe njene rabe v prostore za začasno skladiščenje

(Besedilo v angleškem jeziku je edino verodostojno)

2014/C 420/01

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznostmi, ki izhajajo iz nje in sekundarne zakonodaje (1).

Evropska komisija je v skladu s členom 37 Pogodbe Euratom dne 17. decembra 2013 od vlade Združenega kraljestva prejela splošne podatke v zvezi z načrtom za odlaganje radioaktivnih odpadkov, nastalih v elektrarni Sellafield MOX.

Na podlagi teh podatkov in dodatnih podatkov, ki jih je Komisija zahtevala 17. januarja 2014 in so jih organi Združenega kraljestva predložili 25. junija 2014, ter po posvetovanju s skupino izvedencev je Komisija oblikovala naslednje mnenje:

1. oddaljenost kraja od najbližje meje z drugo državo članico, v tem primeru Irske, je 180 kilometrov.

2. Pod običajnimi pogoji delovanja izpusti plinastih in tekočih radioaktivnih snovi ne povzročajo izpostavljenosti prebivalstva v drugi državi članici, ki bi bila pomembna z zdravstvenega vidika.

3. Trdni radioaktivni odpadki bodo začasno skladiščeni na mestu samem, dokler ne bodo prepeljani v odobrena odlagališča v Združenem kraljestvu.

4. Trdni neradioaktivni odpadki in odpadne snovi, ki ustrezajo ravni opustitve nadzora, bodo izvzeti iz regulativnega nadzora in odstranjeni kot običajni odpadki ali ponovno uporabljeni ali reciklirani. To bo opravljeno v skladu z merili temeljnih varnostnih standardov (Direktiva 96/29/Euratom).

5. V primeru nenačrtovanih izpustov radioaktivnih snovi, ki bi lahko sledili nesrečam vrste in razsežnosti, predvidenih v splošnih podatkih, odmerki, ki bi jim lahko bilo izpostavljeno prebivalstvo druge države članice, ne bi dosegli ravni, ki bi bila pomembna z zdravstvenega vidika.

Komisija zato meni, da izvajanje načrta za odlaganje radioaktivnih odpadkov v kateri koli obliki, nastalih zaradi čiščenja in delne razgradnje elektrarne Sellafield MOX v Združenem kraljestvu ter zaradi delne spremembe njene rabe v prostore za začasno skladiščenje, tako med običajnim postopkom kot tudi v primeru nesreč, ki bi bile take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika.

V Bruslju, 30. oktobra 2014 Za Komisijo Günther OETTINGER Podpredsednik Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, Direktive 2001/42/ES o presoji vplivov nekaterih načrtov in programov na okolje, kot tudi na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.